L'epidèmia de la covid-19 ha fet que el Departament de Salut accelerés alguns plans previstos i la inversió en nous equipaments per valor de 81,4 MEUR. Del total, 32 MEUR s'han destinat a inversions no previstes, com llits d'UCI, llits d'hospitalització, lliteres i suport amb bombes d'infusió. La resta a plans previstos en atenció primària: 1,3 MEUR del pla de millora (ecògrafs, electrocardiògrafs, etc.) i 46 MEUR del pla específic de suport a la renovació tecnològica PeRT (respiradors, monitors, desfibril·ladors i, entre d'altres, equips de subministraments ràpids). A més, s'han invertit 1,2 MEUR previstos en el Pla d'inversions en infraestructures de Salut (PAIS). Les obres però patiran un retrocés del 40% de l'inicialment previst.  El Pla de confort i resolució de l'atenció primària està dotat de 30 MEUR en el període 2019-2022. L'objectiu d'aquest és corregir les deficiències dels centres relacionats amb l'espai i renovar el mobiliari, així com adquirir nous equipaments sanitaris que millorin el procés assistencial. Per a finançar-ho, el Servei Català de la Salut utilitzarà els Acords Marc vigents, establirà convenis amb les entitats proveïdores titulars dels centres i impulsarà nous concursos d'equipament.  El pressupost per aquest primer any (juny 2019-juny 2020) era de 10 MEUR, el segon i tercer any el pressupost havia de ser de 20 MEUR destinats a reformes i adequacions i a l'adquisició d'equipaments i canvi d'instal·lacions de l'àmbit tecnològic. En quant a equipaments, el 2021 es realitzaran concursos per a equipaments d'especialitats de l'atenció primària (oftalmologia i rehabilitació). Actualment s'estan lliurant equipaments per un import de 3 MEUR.  Pel que fa al Pla específic de suport a la renovació tecnològica, s'ha vist accelerat a causa de la covid i s'ha hagut de recalendaritzar. És un pla bianual (2020-2023) dotat amb 150 MEUR que es destinen a la reposició d'equipaments tecnològics. A través d'aquest es dona suport econòmic als hospitals per diferents tipus de subvencions que van del 20% al 70%. La convocatòria del 2020 es farà el quart trimestre de l'any per a poder fer les adjudicacions durant el primer trimestre de l'any vinent. Per últim, l'aturada de les obres en execució ha estat general durant els tres mesos d'estat d'alarma per al covid. Això ha fet necessari reajustar el Pla economicofinancer – PEF 2020 de Salut a Infraestructures de Catalunya, el que suposarà una execució un 40%  menor de l'inicialment previst. També hi ha obres licitades i declarades desertes o amb un increment de cost i que requereixen d'un nou PEF. Salut ha afirmat que l'objectiu és que l'impacte sobre les obres prioritzades sigui "el menor possible" i que es reprengui l'execució en la totalitat. Un 65% de les obres ja s'ha reiniciat i un 35% resten aturades pendents d'autorització de reinici.

Summary: Salut inverteix 81 MEUR per accelerar plans previstos i la gestió de nous equipaments durant la pandèmia


El líder del PP, Pablo Casado, ha reclamat aquest diumenge fer de Barcelona, a partir de les municipals, el "km 0" i la "punta de compàs" per ampliar el seu projecte davant de l'independentisme i el populisme, i en defensa de la llibertat, la igualtat i de la nació espanyola.  "Hi ha un partit que va a per totes a Barcelona, que vol parlar de la Barcelona punta de compàs de Catalunya i Espanya però que també respecta el votant i li parlarà de les seves demandes, del dia a dia", ha assegurat en avalar la candidatura de Josep Bou a l'alcaldia de Barcelona. L'empresari, que relleva al capdavant de la llista Alberto Fernández Díaz, s'ha compromès a retirar el llaç groc de la façana de l'ajuntament si és alcalde i ha assegurat sobre pactes: "Votaria mil vegades més un socialista que un separatista".

Summary: Casado crida a fer de Barcelona "la punta de compàs" a les municipals davant de l'independentisme


El Jutjat d'Instrucció número 1 de Ripoll ha deixat en llibertat provisional l'home de 27 anys, nacionalitat espanyola i veí de la ciutat que ahir dimarts es va veure involucrat en l'accident mortal amb una moto a l'N-260 al seu pas per Ribes de Freser (Ripollès). Va passar poc després de les 4 de la tarda, al punt quilomètric 125. El cotxe que conduïa l'home va xocar frontalment amb una moto en un revolt i el motorista va morir. El conductor va donar positiu al test de drogues. Tant ell com l'acompanyant amb el que anava van patir ferides lleus. Els mossos el van detenir el mateix dimarts i ha passat aquest dimecres a disposició judicial. La causa està oberta per un delicte d'homicidi imprudent. El detingut ha sortit en llibertat provisional a l'espera que el jutjat el torni a citar més endavant.

Summary: Llibertat provisional per al conductor involucrat en l'accident mortal a Ribes de Freser que va donar positiu de drogues


El cineasta català Albert Serra debutarà al teatre alemany amb el seu nou espectacle 'Liberté', del qual s'han programat sis funcions entre febrer i març a la Volksbühne de Berlín. El teatre també projectarà la pel·lícula 'Història de la meva mort' i 'Els tres porquets'. Serra crea a 'Liberté' la història entorn un segle XVIII utòpic. Poc abans de la revolució, un grup de lliurepensadors francesos s'uneixen per exportar el llibertinatge a Alemanya, una filosofia basada en el rebuig de les restriccions morals i qualsevol autoritat. Però els alemanys, amb la seva idiosincràsia, encara no estan convençuts d'una tendència tan radical, per la qual cosa l’ambiciosa Duquessa de Valselay desenvolupa algunes estratègies sofisticades i grotesques per millorar el màrqueting del llibertinatge.  Aquesta nova producció compta amb la col·laboració de l'Institut Ramon Llull.  El director de cinema treballa amb actors de la Volksbühne i artistes com Ingrid Caven, Helmut Berger, Anne Tismer, Stefano Cassetti, Johanna Dumet, Ann Göbel, Leonie Jenning, Catalin Jugravu, Günther Möbius, Jeanette Spassova i Laurean Wagner. També hi haurà en el repertori, com és habitual en el treball de Serra, actors amateurs. També serà de segell català l’escenografia que inclourà vídeos d’Artur Tort, Ariadna Ribas i Xavier Pérez, el vestuari que anirà a càrrec de Rosa Tharrats i la música, que la posarà el gironí Marc Verdaguer.  La Volksbühne programa sis espectacles durant els dies 22,24,25 de febrer i el 22 i 23 de març. El prestigiós teatre també projectarà la pel·lícula 'Història de la meva mort', dirigida per Albert Serra (el 27 de febrer) i 'Els tres porquets', obra creada per Albert Serra per la dOCUMENTA 13, amb la coproducció de l'Institut Ramon Llull.

Summary: Albert Serra debuta al teatre alemany amb l'obra 'Liberté' situada en un segle XVIII utòpic


L'empresa Cerima Cherries, de Tivissa (Ribera d'Ebre), exporta el 65% de la cirera que comercialitza, produïda a la Ribera d'Ebre i la Terra Alta, al Regne Unit. La companyia té clar que el 'Brexit' afectarà les seves relacions comercials però el sentit en què ho farà dependrà de com es resolgui la sortida del Regne Unit de la Unió Europea i les futures relacions mercantils d'Anglaterra. Tot i que ha estat una campanya difícil per les inclemències meteorològiques, es tancarà en breu amb una producció de 1.500 tones, similar a l'any passat. Tot i les incerteses, Cerima Cherries preveu tenir 350 hectàrees en producció l'any 2020, 150 hectàrees més que actualment, i assolir les 4.000 tones de cireres. Això duplicaria els més de 200 llocs de treball que ofereix la planta de Tivissa i també la mà d'obra que es necessita al camp per a la recol·lecció, actualment unes 800 persones. Les cireres no tarden més de tres hores en arribar del camp fins a passar per l'hydropool de la planta de Cerima Cherries a Tivissa - una dutxa d'aigua freda que els rebaixa la temperatura de 22 a 2 graus-. Aquesta és una de les claus perquè les cireres de la Ribera d'Ebre i la Terra Alta arribin com recent collides a les estanteries dels principals supermercats europeus. Un cop esterilitzades entren en la cadena de triatge on un avançat sistema tecnològic les separa per color i calibre mentre en rebutja les defectuoses. Supervisat el procediment pels treballadors de la planta que fan la darrera revisió manual, aquest sistema garanteix poder oferir durant dos mesos la mateixa qualitat de cirera als clients, un requeriment dels principals comerços europeus amb els quals treballen.  Justament, aquesta garantia de qualitat regular durant la campanya és un valor que ha servit Cerima Cherries per aconseguir importants relacions comercials sobretot el Regne Unit, on s'exporten el 65% de les cireres produïdes. De fet, a Catalunya i en alguns mercats espanyols com el valencià i el basc, només es destina el 4% de la producció i sempre a l'inici de la campanya quan en altres zones productores espanyoles encara no hi ha producte i el preu és més estable. "Nosaltres oferim especialització durant 2 mesos, amb la mateixa qualitat de cirera i per a un client gran i és el que podem fer amb supermercats anglesos, alemanys i holandesos. Aquí quan troben un producte més barat, tallen i et fan fora", ha explicat el responsable comercial i logístic de Cerima Cherries, Roderic Cedó.  Cedó ha apuntat que tot i la gran competència que es troben en aquests països d'Europa, se'ls reconeix com la comarca productora més matinera, la que abans produeix cirera a nivell europeu. "Això ens desmarca", ha assenyalat. També la comercialització sota la marca Reserva de la Biosfera - Terres de l'Ebre està ajudant perquè segon Cedó, "la tendència al mercat està en valoritzar l'ús cada cop més racional de productes fitosanitaris" que es garanteix distribuint sota paraigües com la nova marca ebrenca.  Tot i que es treballa amb molts i molts diversos tipus d'empaquetatge, segons allò que reclama cada client, Cedó ha reconegut que esperen que hi hagi una afectació en les relacions comercials a causa del 'Brexit'. "Ens afectarà segur, ningú sap com, no ho saben ni ells. No tenim idea com ens afectarà, si serà bo o dolent però estem en la mateixa situació que tothom, sense saber. Esperem que influeixi mínimament però no sabem com actuarà la UE amb el Regne Unit", ha reconegut el soci de la tivissenca Cerima Cherries. A més del Regne Unit, la companyia també exporta a Holanda, Alemanya, el nord d'Itàlia, a Arabia Saudí, Dubai i a Hong Kong – no compten amb el protocol per exportar a la resta de Xina-.  Camí de duplicar la producció Cerima Cherries ha superat una campanya que va començar complicada per culpa de la pluja, sobretot a les zones de la Ribera d'Ebre més properes al riu Ebre. A la part altra de la comarca i en algunes zones de la Terra Alta hi ha hagut bona producció que ha compensat i ha facilitat arribar al final de la campanya amb una producció similar a l'any passat, de 1.500 tones de cireres. Cerima Cherries treballa actualment amb unes 200 hectàrees en producció i en té preparades per produir els propers anys 150 hectàrees més. "Esperem poder arribar als 4 milions de quilograms de cirera entre 2019 i 2020, sempre que el temps ho permeti. La cirera pateix massa les inclemències meteorològiques", ha dit Cedó.   Viatges amb Ribera d'Ebre Activa Roderic Cedó va ser una dels participants del darrer viatge del sector de la fruita dolça impulsat pel Consell Comarcal de la Ribera d'Ebre. "La participació és molt positiva perquè tot i no fer contactes comercials, coneixes el mercat, el consumidor i la demanda final. Tens una reserva de nous mercats", ha apuntat. També la presidenta de l'ens comarcal, Gemma Carim, ha remarcat "el valor afegit" que aporten aquestes expedicions comercials per donar a conèixer el producte. "El sector agroalimentari està en creixement i és un sector molt important en la diversificació que estem intentant incentivar a la comarca i dóna molts llocs de treball en la temporada", ha dit Carim.

Summary: La principal empresa exportadora de cirera ebrenca pendent de com afectarà el 'Brexit' a les seves relacions comercials


Carme Forcadell, presidenta del Parlament de Catalunya, ha defensat aquest dijous a la tarda a Roma que Catalunya vol acollir refugiats, i ha denunciat la “vergonyosa” actuació de la Unió Europea en aquesta problemàtica. Forcadell ho ha dit en el marc del seminari ‘Menors no acompanyats’, que organitza el grup de treball d’immigració, polítiques socials i drets humans de la Conference of European Regional Legislative Assemblies (CALRE) i que ha tingut lloc al senat italià. Es tracta del primer acte fora de Catalunya en què Forcadell pren part com a presidenta del Parlament. Forcadell ha denunciat la “vergonyosa” actitud dels estats de la UE en la qüestió dels refugiats i ha advertit que hi ha 10.000 refugiats menors desapareguts en territori europeu. La presidenta ha refermat la voluntat expressada pel Parlament de Catalunya, del Govern de la Generalitat i moltes de les principals ciutats del país per acollir refugiats, però ha lamentat que aquesta voluntat no es pot acomplir perquè no es disposa de les competències necessàries. A parer de la presidenta “falta una política europea comuna i transversal” per abordar amb garanties la situació dels menors no acompanyats. “Aquests menors són persones, que tenen els mateixos drets que els nostres fills”, ha dit Forcadell. La CALRE reuneix 74 presidents de les assemblees legislatives subestatals de la Unió Europea amb l’objectiu de contribuir a la participació democràtica en el marc de la UE i potenciar les relacions entre les assemblees.  El Parlament de Catalunya n’és membre des de la seva constitució, l’any 1997, i el 2005 la va presidir i va organitzar i acollir la sessió plenària anual i les reunions de la Comissió Permanent.

Summary: Forcadell defensa a Roma que Catalunya vol acollir refugiats i denuncia l’actuació “vergonyosa” de la UE


El Museu Picasso descobrirà aquest 2020 una altra faceta artística del pintor malagueny, la de creador de joies. A través de l'exposició 'Picasso i les joies d'artista', que es programarà del 8 de maig al 13 de setembre, el museu revelarà més d'un centenar de joies creades i vinculades a Picasso que "mai s'han ensenyat", ha assegurat el director de la institució, Emmanuel Guigon. En la presentació aquest dijous de la programació 2020, s'ha destacat l'exposició 'Els quaderns de Picasso', que a partir de la tardor mostrarà de manera interactiva una vintena de quaderns en relació amb la creació que l'artista estava ideant. Durant l'estiu, el centre acollirà una exposició centrada en l'objecte que Óscar Domínguez va regalar a Picasso, el fonògraf 'Jamais'. A més, aquest any s'iniciarà una transformació de la col·lecció permanent, a nivell estètic i d'estructura, per tal de fer més senzill el recorregut dels visitants.

Summary: El Museu Picasso exhibirà més d'un centenar de joies i una vintena de quaderns de l'artista al 2020


L'Ajuntament de Tarragona ha desconnectat aquest divendres la il·luminació i ha tapat amb pintura la publicitat del tòtem del Parc Riuclar. El consistori ho ha fet de forma subsidiària després que l'empresa responsable de desmantellar-lo, Annunzia Publicidad Exterior SL, no ho hagi fet. La Junta de Govern Local va acordar el 6 d'abril que l'empresa havia d'enderrocar el tòtem en el termini d'un mes i deixar el terreny en l'estat en què es trobava després que el consistori en denegués la legalització. També se li ordenava que en un termini de tres dies, comptats des de l'endemà de la recepció de la notificació de la resolució, desconnectés la il·luminació del tòtem publicitari i tapés la publicitat existent mentre no s'enderroqués la construcció. Donat que el dia 24 d'abril es va notificar a Annunzia Publicidad Exterior SL aquesta resolució i han passat els tres dies i no l'han complert, l'Ajuntament ha procedit a executar-lo de forma subsidiària amb els costos econòmics a càrrec de l'interessat. Per qüestions logístiques, aquest divendres s'ha tapat amb pintura una banda de la publicitat del tòtem i dimarts, es procedirà a l'altra. El polèmic tòtem, ubicat vora la T-11 i que fa 17 metres d'alçada, ha provocat un fort rebuig i les entitats veïnals han sortit al carrer en diverses ocasions per demanar la seva retirada.

Summary: L'Ajuntament de Tarragona desconnecta la il·luminació i tapa la publicitat del tòtem de Riuclar


La Fiscal General de l'Estat, Consuelo Madrigal, ha encarregat aquest dilluns al Fiscal Superior de Catalunya, José María Romero de Tejada, que presenti davant la Sala del Civil i del Penal del Tribunal Superior de Justícia de Catalunya (TSJC) una querella contra la presidenta del Parlament, Carme Forcadell, per suposats delictes de prevaricació i desobediència. És consequència de l'acord adoptat pel Tribunal Constitucional (TC) el passat 10 d'Octubre, quan els magistrats van decidir traspassar el cas Forcadell a la Fiscalia perquè aquesta obrís la via penal contra la presidenta del parlament. D'aquesta manera, el cas Forcadell ha passat del consell de ministres –que va  presentar un incident d'execució de sentència contra Forcadell per haver permès la votació de les conclusions de la Comissió d'Estudi del Procés Constituent- al TC, del TC a la Fiscalia General de l'Estat, i de la Fiscalia General de l'Estat a la Fiscalia de Catalunya. El cas es resoldrà finalment d'aquesta manera al Tribunal Superior de Justícia de Catalunya.

Summary: Madrigal encarrega a la Fiscalia de Catalunya que es querelli contra Forcadell al TSJC per prevaricació i desobediència


Dos homes de 23 anys i veïns de l'Hospitalet de Llobregat han entrat a presó acusats d'un delicte de robatori amb força en un domicili de Tordera, al Maresme. Els fets van passar el 16 d'octubre quan dues persones van entrar a una casa de la població. Primer van saltar el mur exterior de l'habitatge i després van forçar la porta corredissa del menjador. Un cop a dins es van endur joies, diners en efectiu i aparells electrònics. Dies més tard, el 29 d'octubre i el 5 de novembre, i després de la investigació de la comissaria d'Arenys de Mar, els Mossos d'Esquadra els van detenir. A més, els arrestats tenien en actiu ordres europees de detenció i entrega per delictes contra la propietat i la seguretat pública emeses per Bèlgica.

Summary: Presó per dos homes per un robatori amb força a Tordera


Els Mossos d'Esquadra busquen un home que dijous al vespre va atracar a punta de pistola un supermercat de Lloret de Mar (Selva). Els fets van passar a tres quarts de deu, quan faltaven escassos minuts perquè l'establiment tanqués. Un home encaputxat i armat amb una pistola va entrar dins el supermercat –situat a l'avinguda de Tossa- i va començar a intimidar amb l'arma els treballadors reclamant que li donessin diners en efectiu. El lladre va aconseguir sostreure 300 euros i va fugir a peu. Durant l'atracament no hi va haver ferits i, de fet, el sospitós no va disparar cap tret. La policia va rebre l'avís gràcies a una treballadora que es va amagar dins un congelador i, des d'allà, va poder trucar.   Faltaven pocs minuts perquè els treballadors del Caprabo situat a l'avinguda de Tossa de Lloret de Mar tanquessin les portes. Va ser llavors quan el lladre va irrompre a l'establiment amenaçant els treballadors amb una pistola (es desconeix si era una veritable arma de foc o si era simulada).  L'objectiu del delinqüent era que els treballadors obrissin les caixes per endur-se diners en metàl·lic. L'home, que anava encaputxat per amagar la seva identitat, va aconseguir sostreure uns 300 euros. Un cop va tenir els diners, va fugir del supermercat a peu sense fer ferits ni disparar cap tret.  Va ser una treballadora la que va donar l'avís a la policia. La dona va aconseguir amagar-se dins un congeladors i, des d'allà, va trucar els mossos per relatar el que acabava de passar.  Els Mossos d'Esquadra han obert una investigació per esbrinar qui és l'autor dels fets. El cas està en mans de l'Àrea d'Investigació Criminal.

Summary: Atracament a punta de pistola a un supermercat de Lloret de Mar


La Policia Nacional i els Mossos d'Esquadra han carregat aquest divendres a la zona de Correus de Girona. A les sis de la tarda, unes 9.000 persones han participat una seguda en aquesta zona per evitar que s'hi pogués celebrar una concentració unionista que estava convocada. La policia ha desplegat un fort desplegament per evitar que els dos grups coincidissin i han situat els manifestants unionistes, uns 200, darrere de la subdelegació del govern espanyol. Un grup d'independentistes s'han situat a l'altra banda de la subdelegació, a la plaça 1 d'Octubre, però finalment la Policia ha acabat carregant a la zona de correus. Durant els enfrontaments, els manifestants han llançat objectes i petard, i la Policia Nacional pilotes de goma.

Summary: Càrregues policials a la zona de Correus de Girona


El Museu d’Art Contemporani de Barcelona (MACBA) ha rebut 324.584 visitants a les seves exposicions i activitats el 2016, un 1,01 % més que el 2015. El 41,40% d’aquest públic ha estat local, percentatge que augmenta lleugerament vist l’any anterior segons han puntualitzat els responsables de l’equipament. Després de la Col·lecció MACBA, l’exposició més visitada el 2016 ha estat ’Punk. Els seus rastres en l’art contemporani’, que ha comptat amb 67.235 visitants. La mostra va reunir més d’un centenar d’obres de seixanta artistes nacionals i estrangers en una exposició, comissariada per David G. Torres, que seguia els rastres d’aquest moviment social en l’art fins al present. Altres dades de balanç del 2016 destacades del MACBA indiquen que el dia de la Mercè, jornada de portes obertes, el museu va rebre 5.663 visitants, i que el Dia i Nit Internacional dels Museus va comptar amb la participació d’11.544 persones.   També es destaca el fet que una selecció d’obres de la Col·lecció MACBA –que actualment inclou 5.569 obres– s’ha pogut veure a CaixaForum Barcelona i CaixaForum Madrid, a través de l’exposició ‘El pes d’un gest’.   Pel que fa a la pàgina web del MACBA, ha rebut 817.059 visites, un 9,75% més que el 2015. Segons els responsables del museu, el temps mig de visita del lloc d’Internet es de prop de dos minuts.   Finalment a Facebook s’ha passat de 63.588 a 81.086 seguidors, un 27,52% més. A Twitter s’ha passat de 56.851 a 73.018 seguidors, un 28,44% més. I a Instagram l’augment ha estat del 207,27%, de 8.200 a 25.196 seguidors.

Summary: El MACBA ha rebut 324.584 visitants el 2016, un 40% dels quals públic local


El candidat de Cs, Albert Rivera, ha promès que si és president del govern espanyol en dos anys equipararà el sou de la policia espanyola i la Guàrdia Civil amb el dels Mossos i la Ertzaintza, i ha calculat que costarà uns 1.000 MEUR. Així ho ha dit en el marc d'una manifestació organitzada pel sindicat Jusapol aquest dissabte a Madrid. Rivera ha considerat injust que un policia o guàrdia civil cobri "entre un 20% i un 30%  menys" que els agents de les policies autonòmiques. Segons Rivera, "els pactes de PP i PSOE durant més de 30 anys amb els nacionalistes han produït un desequilibri intolerable que la societat espanyola vol reparar".  D'altra banda, Rivera ha anunciat que portarà al Defensor del Poble i al Tribunal Constitucional la "mal anomenada" llei d'abusos policials aprovada al parlament basc. Segons el líder del PSOE, només un jutge pot decidir si hi ha hagut un abús policial i "els que han donat suport a ETA no poden decidir si un policia ha fet bé la seva feina". Pel que fa a l'eutanàsia, Rivera ha reiterat que vol una "llei garantista i de consens" per regular aquesta qüestió i ha demanat al PP que rectifiqui. "El partiment no té ideologia", ha afegit per després fer una crida a la unitat de la resta de forces polítiques amb aquest tema.

Summary: Rivera promet equiparar en dos anys els salaris de policia espanyola i Guardia Civil amb els de Mossos i Ertzaintza


El sector del transport per carretera de viatgers i de mercaderies de les comarques gironines, agrupat majoritàriament en l'Associació de Transports de Girona Asetrans amb un total de 450 empreses i 3.000 vehicles, està marcant els seus camions i autobusos amb 6.000 adhesius identificatius per reivindicar la "seguretat, professionalitat i confiança" enfront a empreses que compten amb personal no qualificat. L'associació recomana que es treballi amb empreses consolidades que comptin amb una bona gestió al darrere. Tot i que durant els primers mesos de covid-19 han patit una davallada en el transport de mercaderies i de viatgers defensen que són "imprescindibles" com a sector essencial.  El director de l'associació, Jordi Esparraguera, explica que la mesura de marcar els vehicles amb adhesius suposa "més seguretat per al client final i per a l'administració" perquè saben que darrere la marca Asetrans hi ha una associació "consolidada i fiable".  Un dels motius que ha empès Asetrans a portar a terme aquesta acció és l'intrusisme que pateixen, sobretot en el transport de mercaderies. "En època de crisis es fa més palès i nosaltres recomanem que la gent treballi amb empreses consolidades, ben gestionades i que s'assegurin una legalitat", apunta Esparraguers.  El sector també lamenta des de fa temps que anar a buscar costos més baixos a països com els de l'Est d'Europa genera "competència deslleial i precaritza el sector". "Ho hem denunciat i demanem solucions; el 45% del cost d'una empresa és el personal, el factor humà és un dels principals actius, el transport no es mou sense persones, que són qui aporten valor i donen la cara pel nostre client", exposa el director d'Asetrans. Aquests distintius de la marca Asetrans signifiquen "eficàcia, seguretat, confiança i servei a la societat". Esparraguera explica que també han portat a terme aquesta iniciativa per remarcar el paper del transport, ja que "si s'aturés, s'aturaria tot". "És una activitat essencial i l'economia i la societat confien en la nostra professionalitat. Per aquest motiu, a banda de ser el nostre negoci és també la nostra responsabilitat", apunta el director.  Segons Esparraguera, durant la crisi sanitària s'ha demostrat que són imprescindibles, ja que van ser un dels pocs sectors a qui es va permetre continuar amb l'activitat. "Sense els proveïments alimentaris, mèdics, sanitaris, farmacèutics o agropecuaris que el transport va garantir, el confinament i l'atenció sanitària per combatre la malaltia haguessin estat impossibles", conclou. Durant el pic de la pandèmia van patir una davallada important dels seus serveis i actualment el transport de mercaderies ha recuperat el 75% de la seva activitat i el de viatgers el 50%. Segons l'associació, han incorporat protocols nous i estrictes i mesures de seguretat sanitària exigents alhora que han continuat apostant per guanyar eficiència i implantar una mobilitzat més respectuosa al medi ambient.

Summary: Asetrans combat l'intrusisme en el transport marcant els camions i autobusos amb adhesius distintius


El dèficit públic es va situar en el 0% al juliol a Catalunya, segons les dades fetes públiques aquest dijous pel Ministeri d'Hisenda. De fet, es va registrar un petit superàvit de 2 milions d'euros. El juliol de l'any passat el superàvit va ser encara més ampli, de 42 milions (0,02%). Això s'explica perquè al juliol hi ha els ingressos de la liquidació del model de finançament i de l'impost de patrimoni, mentre que la despesa sol mantenir-se estable. La Generalitat arrossegava en els primers mesos de l'any un dèficit públic que va arribar a superar l'objectiu del 0,4% imposat per l'Estat per tot el 2018, però fonts del Departament d'Economia ja havien explicat que aquests números vermells s'acabarien compensant amb els ingressos extraordinaris del juliol. Per la seva part, el dèficit del conjunt de les administracions públiques estatals va situar-se en l'1,87%, a més de tres dècimes de l'objectiu del 2,2% imposat per la Comissió Europea per a tot l'any.

Summary: La Generalitat registra un lleu superàvit de 2 milions d'euros fins al juliol


Ja és oficial: Carles Puigdemont impulsa un nou partit. L'expresident de la Generalitat ha anunciat la presentació de la seva nova formació i n'ha convocat l'assembla constituent pel proper 25 de juliol. Ho ha fet a través d'un manifest publicat a Twitter a les 19 hores d'aquest dijous, que també han compartit el president de la Crida, Jordi Sànchez, consellers del Govern com Meritxell Budó o Damià Calvet i els presos del PDeCAT. L'objectiu és crear Junts per Catalunya en el seu partit, que defineixen com una "eina transversal, plural i eficaç" al servei de la República i les persones. Puigdemont obvia així el president i la majoria de la direcció del PDeCAT, David Bonvehí, que volia mantenir les negociacions. La trencadissa ja és un fet. La batalla per la marca continua. Puigdemont i el seu entorn han fet públic el manifest 'Junts, per Catalunya', compartit a la xarxa amb l'etiqueta #JoTambéHiSeré. L'expresident ha reivindicat així les sigles de JxCat, que són propietat del PDeCAT. De fet, la guerra es manté oberta i, lluny d'apropar posicions, Puigdemont ha anunciat la creació d'un partit nou que aglutinarà l'espai de JxCat sense esperar a resoldre el debat intern del Partit Demòcrata.  L'assemblea constituent del 25 de juliol serà oberta a qui s'hi vulgui sumar. Aquell Entre aquell mateix dia i l'endemà el PDeCAT té previst celebrar un Consell Nacional decisiu -tal com va avançar ahir l'ACN. Així, Puigdemont vol convertir l'espai de JxCat en un partit que giri al seu voltant, sense esperar com es desencallen les negociacions entre el PDeCAT i la Crida. Unes converses que l'entorn de David Bonvehí vol mantenir obertes, però que cada vegada estan més abocades al fracàs. Sobretot després de l'anunci de Puigdemont. "Assumim la responsabilitat d'impulsar la constitució en forma de partit l'espai polític que des del desembre del 2017 s'ha articulat al voltant de Junts per Catalunya", diu el text difós per les xarxes. Puigdemont i els signants del manifest interpel·len les persones que creuen que l'Estat no té "cap voluntat de reformar-se ni tan sols de transformar-se en una democràcia i una economia socialment responsables i de prestigi al món", per tal que se sumin al projecte. També es comprometen a "accelerar el Procés". "És l'hora de la generositat i la responsabilitat, el moment d'abandonar tensions estèrils i mirades sovint massa egocèntriques i enfocades al petit espai de cadascú", continua el manifest. Presències i absències A més de Puigdemont i Sànchez, també signen el manifest els exconsellers Jordi Turull, Toni Comín, Josep Rull, Quim Forn, Lluís Puig; membres actuals del Govern com Meritxell Budó o Damià Calvet; l'exconsellera i líder de JxCat a Barcelona, Elsa Artadi; les alcaldesses Marta Madrenas, Anna Erra i Lluís Guinó -tots tres del PDeCAT i diputats al Parlament-; membres del grup com Teresa Pallarès, Eusebi Campdepadrós, Violant Cervera, Anna Geli, Gemma Geis, Mònica Sales, Aurora Madaula, Josep Maria Forné, Josep Costa, Ferran Mascarell, Toni Morral i Pilar Calvo (Crida); la vicepresidenta del PDeCAT i diputada al Congrés, Míriam Nogueras; i l'alcalde de Montblanc, Pep Andreu (ex d'ERC), entre d'altres. En total són una cinquantena de persones on també destaquen absències com les del president del Govern, Quim Torra; la cúpula del grup de JxCat al Parlament que formen Albert Batet i Eduard Pujol; els consellers Jordi Puigneró -que sona com a favorit de Puigdemont per ser el candidat efectiu- o Miquel Buch -que aspira a liderar el nou partit-; o l'eurodiputada a l'"exili" i exconsellera Clara Ponsatí, o la també exconsellera i líder de JxCat a Madrid, Laura Borràs. Lideratges Entre les persones que signen el manifest s'escollirà una comissió gestora que prepararà la cita del 25 de juliol, tal com apunten a l'ACN fonts de l'espai de JxCat. En aquesta assemblea constituent s'escollirà ja la direcció del nou partit. Tot apunta que Puigdemont en serà el president, i que el líder de la Crida, Jordi Sànchez -empresonat a Lledoners- en sigui el número dos com a secretari general. Buch manté les aspiracions per tenir un lloc de rellevància en aquesta estructura, així com Budó. Per la seva banda, Calvet i Puigneró són els noms que més sonen com a candidats 'efectius' d'una llista electoral que podria encapçalar el propi Puigdemont.

Summary: Puigdemont, Sànchez, consellers i els presos del PDeCAT convertiran JxCat en el seu partit en una assemblea el 25-J


El menor que ahir va ser apunyalat per un altre durant una baralla a Figueres està ingressat a l'hospital Trueta de Girona i ha pujat a planta. L'agressió es va produir ahir a dos quarts de sis de la tarda al carrer Joan Maragall. L'agressor, que també és menor, va ser detingut pels Mossos poc després de fugir del lloc. Els serveis d'emergència van traslladar la víctima a l'hospital de Figueres i, segons fonts policials, presentava una ferida a la part posterior de l'espatlla de caràcter lleu. Després d'un període d'observació, va ser traslladat al Trueta.

Summary: El menor apunyalat a Figueres està ingressat al Trueta de Girona


Una dona ha mort i quatre persones més han resultat ferides greus en un accident de trànsit que ha tingut lloc aquest dimarts a primera hora de la tarda a Vilanova de l'Aguda (Noguera). Els serveis d'emergències han rebut l'avís del sinistre cap a dos quarts de quatre. S'informava que al quilòmetre 124 de la carretera C-14 un vehicle amb cinc ocupants havia sortit de la via per causes que s'investiguen. La dona que ha mort hi viatjava com a passatgera. Cal destacar que en aquest mateix punt quilomètric hi va haver diumenge un altre accident que va acabar essent mortal. Un ferit greu va ser traslladat a l'hospital Arnau de Vilanova, on va morir ahir. Des del Servei Català de Trànsit (SCT) no es té catalogat aquest tram com a punt negre. En concret, i segons dades de l'SCT, l'any passat hi va haver tres accidents en tot el tram de la C-14 que discorre per les comarques de Lleida. Un d'aquests tres va ser al quilòmetre 124, que segons els Mossos transcorre per una recta, i es va saldar amb un ferit lleu i tres persones il·leses. Pel que fa a l'accident d'aquest dimarts, arran de la incidència s'han activat quatre patrulles dels Mossos d'Esquadra, quatre dotacions dels Bombers de la Generalitat i cinc ambulàncies i dos helicòpters medicalitzats del Sistema d'Emergències Mèdiques. Amb aquesta víctima són 14 les persones que han mort en accident de trànsit en el que va de 2020 a la xarxa viària interurbana de Catalunya.

Summary: Un mort i quatre ferits greus en un accident de trànsit a Vilanova de l'Aguda


Les patronals espanyoles CEOE i Cepyme han criticat que els sindicats i el govern espanyol hagin arribat a un preacord per derogar aspectes de la reforma laboral sense "comptar amb l'opinió dels empresaris". Les patronals han lamentat aquest dijous en un comunicat que no se'ls hagi informat prèviament del principi d'entesa bilateral i han denunciat que se n'han assabentat pels mitjans de comunicació després d'una roda de premsa de CCOO. La CEOE i Cepyme han remarcat que existeix "una suposada taula de negociació oberta sobre aquesta matèria" i han afirmat que el preacord suposa la "ruptura unilateral del diàleg social". "Aquest tipus de mesures fora del diàleg social posen en perill el creixement i l'ocupació a Espanya", han avisat les organitzacions empresarials d'àmbit espanyol, que han mostrat "sorpresa, indignació i preocupació" pels anuncis fets aquest dijous.  El preacord ha estat anunciat en roda de premsa per la secretària d'Acció Sindical de CCOO, Mari Cruz Vicente, que ha confirmat aquest principi d'acord entre CCOO, UGT i l'executiu de Pedro Sánchez i ha demanat al govern espanyol que posi en marxa els canvis acordats. Entre ells, destaca restablir la ultractivitat dels convenis col·lectius i que prevalgui el conveni sectorial per sobre del de l'empresa. Així mateix, també es recuperaria el subsidi per a majors de 52 anys i la limitació de la subcontractació amb l'obligatorietat que les empreses auxiliars adoptin el conveni sectorial o el de l'empresa principal. Fonts del Ministeri de Treball, però, no han donat per feta aquesta entesa. Malgrat que han admès que s’han assolit acords en matèries parcials de la derogació de la reforma laboral, han apuntat que l’executiu espanyol esperarà a anunciar-lo un cop s’hagi assolit un pacte global sobre la reforma.

Summary: La CEOE critica que sindicats i govern espanyol pactin la derogació de parts de la reforma laboral sense la patronal


El conseller d'Empresa i Coneixement, Jordi Baiget, ha assegurat aquest dissabte que la sentència del Tribunal Constitucional contra el decret de pobresa energètica "no tindrà cap conseqüència" i que Catalunya tindrà "una norma per lluitar contra la pobresa energètica" en qualsevol escenari. En una entrevista al programa ‘Via lliure' de RAC1, Baiget ha explicat que el problema de la pobresa energètica "no és del sector elèctric, sinó de l'àmbit social, i Catalunya té plenes competències i pot legislar en aquesta matèria". El conseller ha deixat clar que, a dia d'avui, els consumidors vulnerables a Catalunya segueixen protegits perquè està en vigor la Llei  de mesures urgents per afrontar l'emergència en l'àmbit de l'habitatge i la pobresa energètica, aprovada el juliol de 2015. Baiget ha recordat que el Govern de Catalunya va aprovar, el desembre de l'any 2013, un decret "amb les primeres mesures per a la protecció dels consumidors en situació de vulnerabilitat davant la interrupció dels subministraments bàsics".  Com que aquesta norma va ser cautelarment suspesa pel TC degut a un recurs del govern de l'estat, el desembre de 2014 es va aprovar una nova llei per “mantenir aquesta protecció i crear un Fons de Solidaritat Energètica, que també està cautelarment suspesa pel mateix motiu”, ha continuat Baiget. El conseller ha detallat que la vigent Llei  de mesures urgents per a afrontar l'emergència en l'àmbit de l'habitatge i la pobresa energètica, aprovada el 2015, està “en l'habitual procés de negociació entre el Govern de Catalunya i el de l'Estat, en un tràmit previ a qualsevol al recurs d'inconstitucionalitat”. Finalment, el titular d'Empresa i Coneixement ha lamentat “que l'Estat fa servir la llei i determinats conceptes, com unitat de mercat, com a instruments per evitar que Catalunya utilitzi les seves competències en tots els àmbits”. “Aquest cas és una prova que la voluntat recentralitzadora del Govern de l'Estat acaba tenint efectes en el dia a dia de les persones”, ha conclòs.

Summary: Baiget diu que Catalunya pot legislar sobre pobresa energètica perquè és un problema social i no "del sector elèctric"


El 40% de les emissions contaminants de les grans ciutats provenen dels edificis "depredadors d'energia", segons l'Associació Nacional de Distribuïdors de Ceràmica i Materials de Construcció (Andimac). En el marc de la lluita de l'Ajuntament de Barcelona contra les emissions de CO2, la patronal ha recordat l'impacte dels immobles en la contaminació i el volum d'emissions nocives per l'atmosfera. En aquest sentit, la patronal ha assegurat que un aïllament tèrmic adequat als edificis pot reduir fins a un 20% les emissions. L'associació també ha proposat implantar els terrats verds, que absorbeixen els gasos contaminants, estabilitzen les condicions tèrmiques de l'edifici i contribueixen a reduir la demanda d'energia i, com a conseqüència, de diòxid de carboni.  "A l'hora de lluitar contra la contaminació de les ciutats, tan important és posar la lupa sobre les emissions que generen els vehicles com rehabilitar energèticament els edificis i habitatges més antics del parc, per la qual cosa també seria efectiu incloure beneficis fiscals a l'Impost de Bens Immobles (IBI)", ha assegurat el secretari general d'Andimac, Sebastián Molinero, a través d'un comunicat.

Summary: El 40% de les emissions contaminants de les grans ciutats provenen dels edificis, segons la patronal de la reforma


El ple de l'Ajuntament de Girona ha aprovat el cartipàs per aquest mandat gràcies a l'abstenció de Guanyem i ERC. L'alcaldessa, Marta Madrenas, ha agraït el gest dels dos grups a l'oposició, ha defensat que aquest és un "bon cartipàs" i ha definit les negociacions com un "bon punt de partida" per encarar la governabilitat que la ciutat "necessita". L'alcaldessa ha dit que l'actual context polític fa necessari que hi hagi "pactes constants", però tampoc ha passat per alt que el ple sorgit de les urnes d'aquest 26-M suma una "àmplia majoria social independentista". Durant les intervencions dels grups, el PSC i Cs –que han votat en contra- han criticat que l'acord a tres ja estava cuinat des de feia dies. El portaveu del partit taronja, Daniel Pamplona, l'ha arribat a definir com a "estrafolari i d'un altre planeta" i la socialista Sílvia Paneque n'ha dit, obertament, que es tractava d'un "acord de govern sòlid" que ja preludia quina serà l'aposta de JxCat a l'hora d'anar a buscar complicitats. No hi ha hagut sorpreses, perquè tant Guanyem com ERC ja havien anunciat l'abstenció, però el ple de cartipàs de Girona sí que ha permès prendre el pols als diferents grups. I veure, ja d'entrada, quina és la lectura que fan d'aquest inici de mandat. L'alcaldessa, Marta Madrenas, ha subratllat que desencallar el cartipàs (JxCat governa en minoria amb nou dels 27 regidors) era prioritari per "recuperar el dia a dia de la ciutat". Madrenas ha recordat que durant aquestes setmanes ha parlat amb tots els grups i, de cara al mandat que ara s'enceta, els ha demanat "sortir de la zona de confort" i no instal·lar-se amb el "tot o res" per poder tancar "acords rellevants" per a la ciutat. L'alcaldessa ha reiterat la seva voluntat de "diàleg" amb la resta de forces i ha demanat a l'oposició que sigui, sobretot, "propositiva i constructiva", Durant el seu discurs, però, Madrenas tampoc ha passat per alt que l'aritmètica sorgida del 26-M deixa una "àmplia majoria social independentista a la ciutat". I aquí, ha estès clarament la mà a Guanyem i a ERC. "Sempre he defensat la unitat en aquest tema i ho continuaré fent; penso que a Girona podem ser un exemple del què ens demana la ciutadania als polítics", ha afirmat l'alcaldessa. I hi ha afegit: "Davant el repte nacional tan immens que tenim al davant, comprometem-nos amb el que ens uneix, busquem fórmules compatibles de govern de ciutat per afrontar junts el camí cap a la independència", ha subratllat. "Un bon cartipàs" A continuació, Marta Madrenas ha detallat l'organigrama que tindrà l'Ajuntament de Girona per a aquest mandat. Ha recordat que es dividirà en cinc grans àrees –aquí, la novetat és la de Territori- i n'ha dit que és "un bon cartipàs i el que la ciutat necessita".  L'alcaldessa, a més, ja ha avançat que a partir d'ara començaran a treballar amb el pla de govern 2019-2023, que volen presentar passar l'estiu. Un document que inclourà el programa electoral de JxCat, però que també serà "prou flexible" per obrir-se a l'oposició a l'hora de marcar "les grans línies estratègiques" per a la ciutat i "la gestió del dia a dia". "En l'actual context polític, ens calen pactes constants", ha insistit. Crítiques del PSC i Cs Les crítiques al nou cartipàs han vingut, sobretot, per part del PSC i Cs. Els dos grups, que hi han votat en contra, han dit que el pacte a tres ja estava cuinat de feia dies, i que és un preludi d'allò que pot passar durant el mandat.  El portaveu de Cs, Daniel Pamplona, ha assegurat que l'aprovació del cartipàs és símptoma d'una política "de favors creuats" i ha lamentat que se'ls hagi "silenciat i arraconat". Pamplona ha dit que el pacte és "estrafolari i d'un altre planeta", sobretot perquè uneix "l'antiga Convergència" amb la posició "antagònica d'esquerres que representa ERC" i un partit "antisistema com la CUP, blanquejada ara amb la seva nova marca Guanyem". Per la seva banda, la portaveu socialista Sílvia Paneque ha posat de relleu que l'acord pel cartipàs evidencia que "l'independentisme té una afinitat clara amb l'alcaldessa". I de fet, fins i tot ha arribat a definir el pacte com un "acord de govern sòlid", perquè al seu parer marca l'inici d'un mandat "on hi tindrà presència Guanyem i ERC" (en referència a nous pactes). Paneque ha dit que l'acord a tres "queda lluny de significar un canvi palpable o real a Girona", perquè el cartipàs que s'ha aprovat és de "clar signe continuista". Però –això sí- ha insistit que el ple d'avui els ha "clarificat el futur", deixant-los clar que, a partir d'ara, al PSC els toca "ser a l'oposició".  "Cal engegar motors" El portaveu de Guanyem Girona, Lluc Salellas, ha destacat que davant els "reptes" que ha d'encarar Girona aquest mandat, allò que calia era "engegar motors perquè l'Ajuntament es posi a treballar al més aviat possible". Salellas ha dit que el pacte amb JxCat s'ha tancat gràcies a combinar la "responsabilitat" de l'equip de govern amb la seva "generositat" i ha volgut posar de relleu que, gràcies a les aportacions de Guanyem, el cartipàs és "més democràtic, transparent i descentralitzat" que aquell que es va aprovar al 2015. El portaveu de Guanyem ha dit que allò que els ha guiat, sobretot, és posar la ciutat al capdavant. I també ha volgut deixar clar que el seu grup no renunciarà "a res", perquè per a ells, "la nova manera de fer política és negociar sobre allò que es vota". "I avui toca votar el cartipàs", ha afirmat.  Per últim, el portaveu d'ERC, Quim Ayats, ha justificat l'abstenció dient que allò que els guiarà serà "treballar per arribar a acords, defugint la política del bloqueig i fent una oposició responsable per damunt de les sigles". Ayats, que ha tornat a estendre la mà a Guanyem i a JxCat per intentar tancar un "govern republicà" a la ciutat, també ha insistit que el seu vot no era un xec en blanc, sinó que arriba després d'haver aconseguit "gestos polítics i canvis organitzatius" per part de l'equip de govern. "Reivindico els assessors" Durant la negociació del cartipàs, un dels temes clau on han fet incís tant Guanyem com ERC ha estat amb els assessors i càrrecs de confiança. Ara, l'equip de govern passa de tenir-ne de sis a cinc. A més, a tots els grups polítics del consistori se'ls assignarà el sou corresponent a dos tècnics (excepte a Cs, que en tindrà un). L'alcaldessa, Marta Madrenas, ha aprofitat també el seu discurs per defensar la tasca que fan uns i altres. I en relació als càrrecs de confiança de l'equip de govern, ha volgut posar de relleu que són "professionals" amb experiència "per gestionar el dia a dia" d'allò que se'ls encomana. "No entenc per què es menysté la seva tasca, jo la reivindico", ha subratllat Madrenas.  Segons recull l'acord de cartipàs, quatre dels assessors de l'equip de govern cobraran un sou brut de 50.212 euros. Dins aquest grup s'hi inclou l'exvicealcalde Eduard Berloso, que ara passarà a gestionar tres grans contractes (el de neteja, el de les aigües i les obres de la incineradora). El cap de gabinet d'Alcaldia, per la seva banda, percebrà 51.654 euros anuals. El nou equip de govern tindrà tres dedicacions exclusives. La de l'alcaldessa Marta Madrenas, la de la tinenta d'alcaldia d'Hisenda, Maria Àngels Planas, i la de la regidora de Mobilitat, Marta Sureda. L'alcaldessa, però, no activarà el sou que li correspon pel càrrec (70.765 euros) perquè ja cobra del Parlament, on n'és diputada per JxCat. Planas i Sureda cobraran, respectivament, 51.000 euros bruts anuals.

Summary: El ple de Girona aprova el cartipàs per aquest mandat gràcies a l'abstenció de Guanyem i ERC


El festival del foc i de la llum Lluèrnia es farà el 9 de novembre des de la posta del sol fins a mitja nit amb una cinquantena de propostes. El programa inclou les quinze seleccionades d'entre les prop de vuitanta que es van presentar a la convocatòria, juntament amb quinze instal·lacions dels alumnes d'escoles d'art de Catalunya i quinze més encarregades per la direcció artística del festival i les cinc d'itinerants. La falda del volcà Montsacopa, les grederes i el barri vell seran el principal escenari. L'artista Quim Domene s'ha encarregat enguany de dissenyar l'hort de la llum. Es titula 'Away from home' i reflexiona sobre el dramatisme de les migracions i la "hipocresia d'Europa". Tal com s'ha vingut fent en anteriors edicions, el festival comença uns dies abans amb la Fumarola. Enguany, serà el 5 de novembre a Can Sau d'Olot amb l'obertura al públic de l'espai ideat per l'estudi unparelldarquitectes a una paret mitgera i la intervenció artística d’en Quim Domene – hortolà de la llum 2019 - per després seguir un itinerari per diverses capelletes de carrer que han estat rehabilitades per a l’ocasió. Els dies 6,7 i 9 es farà al Torín el Lluèrnia Kids dirigit a un públic infantil.  Entre els actes dels dies previs al festival també destaca la projecció de la pel·lícula 'El Gran Hotel Budapest' el 7 de novembre dins el cicle de Lluèrnia Lumière. Aquell mateix dia també es podrà veure l'espectacle de circ-dansa 'Teia' de Júlia Farrero  inspirat en les Falles del Pirineu. El muntatge ha rebut la primera beca de creació de la Plataforma d'Arts de Carrer de la qual forma part el festival.  45 instal·lacions i 5 més d'itinerants El Lluèrnia es farà el 9 de novembre amb 45 instal·lacions i 5 d'itinerants on hi participen també escoles i instituts, les propostes seleccionades i els encàrrecs de la direcció artística així com quatre instal·lacions d'entitats d'Olot. L'itinerari d'enguany passa per la falda del Montsacopa i les exposicions es concentraran al barri vell i a les grederes que envolten el volcà.  L'hortalà d'enguany és l'artista Quim Domene que ha dissenyat l'hort de la llum, un espai que aquest any retorna al seu lloc habitual com és davant de l'Arxiu. Es titula 'Away from home' i reflexiona sobre el dramatisme de les migracions i la "hipocresia d'Europa". No és l’única instal·lació sobre aquest tema. També hi haurà Murs de Martí Albesa i Sara Montesinos de l'Agència Talaia on es construirà una rèplica de la tanca de Melilla que partirà el Firal en dos. Alguns artistes repeteixen com Calidós, que l’any passat va instal·lar una peça de llum i música a la Plaça Major. Enguany ocuparà la Plaça de Braus amb la instal·lació '4891', o Jordi Hidalgo que amb 'La lídia' proposa, justament al costat de la plaça de braus un testimoni anti-taurí. També els multipremiats SP25 Arquitectura, que l’any passat van simular un riu de lava amb papiroflèxia, intervindran amb un infern 'Hell, sweet hell' al pati de l’Hospici.  Destaquen també les propostes de l’AOAPIX, que celebrant l’aniversari proposa '30 al cub' a la plaça Campdenmàs; 'Haro' dels diables del Pim pam pum, Foc! que repetiran ubicació en el seu cau i 'Cumuluminonimbus' una instal·lació aèria de l’EASD als Claustres del Carme.  Com a espectacle de clausura, s'ha escollit el treball de Jordi NN que és un escultor valencià que treballa amb fusta i que ha dissenyat 'volcà', una peça tridimensional construïda amb altres experts jubilats. S'instal·larà al mig de la plaça Major a partir de les onze de la nit i després es cremarà juntament amb l'actuació del músic Joan Bramon. La programació també inclou cinc muntatges itinerants entre els quals figuren, a més de la tradicional 'On és el drac', 'Taxis a l’Infern' amb uns taxistes peculiars que conduiran els visitants fins a l’infern, 'Maskarui' del Laboractori Jove de l’EME, i 'You are on fire!' de Petra Vlasman.

Summary: El festival Lluèrnia es farà el 9 de novembre a Olot amb 45 propostes i 5 d'itinerants


El Parlament ha presentat aquest dilluns davant el Tribunal Constitucional un incident d'execució perquè es faci efectiva la sentència sobre el cas Castor. El desembre passat, el TC va anul·lar la indemnització de 1.350,7 milions d'euros que el govern espanyol va atorgar a les empreses promotores el magatzem de gas. El text, signat pel lletrat major del Parlament, Antoni Bayona, demana a l'alt tribunal que confirmi els efectes de la sentència i se sol·licita un requeriment al govern espanyol perquè "compleixi i apliqui" les mesures de responsabilitat patrimonial en base a la nul·litat del Reial decret llei que va fixar la indemnització. En el text també es demana un requeriment al govern estatal perquè "amb anterioritat a l'adopció de qualsevol nova mesura que impliqui la repercussió de la compensació a favor de l'empresa concessionària del projecte Castor sobre els ciutadans, exerceixi la facultat que li atorga el títol concessional per reduir el seu import en funció de l'eventual existència de dol o negligència en la gestió de l'empresa". Així mateix, es requereix al TC que insti l'executiu espanyol a abstenir-se d'utilitzar la figura del decret llei per regular en el futur els aspectes econòmics derivats de l'extinció del projecte Castor. Aquest incident d'execució s'ha presentat després que el 17 d'abril del 2018, la Mesa del Parlament va acordar sol·licitar al TC "l'adopció de les mesures necessàries per reparar els danys i perjudicis causats als usuaris i consumidors" per la norma declarada inconstitucional i nul·la.

Summary: El Parlament demana al TC que executi la sentència sobre el cas Castor


Un total de 13.716 persones van iniciar un tractament de deshabituació del consum drogues l’any passat a Catalunya, un 43% de les quals per alcohol. Així ho recull l’Informe del Sistema d’Informació sobre Drogodependències 2017 del departament de Salut que s’ha fet públic aquest dilluns. El volum d’‘inicis de tractament’ es manté “estable” els darrers anys, l’alcohol torna a ser la droga amb més demanda de tractament i la cocaïna confirma el lleuger repunt iniciat dos anys enrere. Un increment, el de sol·licituds de tractament, que Salut no considera “significatiu” ni atribuïble a un augment del consum d’aquesta substància. El perfil de la persona que inicia tractament a la xarxa de Centres d’Atenció i Seguiment (CAS) és una persona d’entre 30 i 50 anys (en un 78%, homes)-, nacionalitat espanyola en un 84% dels casos, estudis “bàsicament” primaris  i “el doble o triple de possibilitats d’estar a l’atur”.  “És absolutament normal i lògic que hi hagi moltes més demandes de tractament any rere any, tenint en compte la magnitud del consum”. Així ha explicat el sub-director general de Drogodependències del Departament de Salut, Joan Colom, l’elevat percentatge d’atencions per ‘inici de tractament’ registrats novament l’any passat. Del total de persones que es van adreçar a un CAS per iniciar un tractament de deshabituació a una droga, 5.952 ho van fer alcohol, és a dir, un 43%.  Coincidint amb Colom, el secretari de Salut Pública, Joan Guix, ha fet notar la “hipocresia social” que, al seu entendre, fa molt “cridaners” els consums de cocaïna o heroïna mentre passen més desapercebuts els d’alcohol i tabac, “les dues drogues que més morbiditat i mortalitat produeixen”. Colom ha il·lustrat la “magnitud” de l’alcoholisme a la societat en apuntar que el conjunt de l’atenció especialitzada en drogodependències a Catalunya atén “només entre el 20% i el 25% de les persones que tenen aquest problema”. “Continua sent una malaltia molt estigmatitzant i amagada”, ha observat Colom abans d’insistir en el missatge que “existeixen tractaments efectius que cal fer “com més aviat millor”  Els tractaments per cocaïna, a l’alça  Una segona dada rellevant de l’estudi és el repunt dels ‘inicis de tractament’ (així es registren les demandes de tractament de deshabituació als CAS) per cocaïna. El 2017 van ser més de 3.000 les persones sol·licitants, la qual cosa manté la tendència a l’alça iniciada el 2015 després d’anys de caiguda sostinguda del registre.  Colom ha admès que “caldrà seguir” aquest augment però, per ara, ha circumscrit el repunt a la “demanda de tractaments” i ha insistit que no es pot vincular el volum puntual de tractaments de deshabituació amb l’increment o disminució del consum general de la substància. Anant més enllà, el sub-director general de Drogodependències ha afegit que “en les enquestes” orientades a aquest efecte “no apareix un consum rellevant o significatiu, per ara” Quant a les atencions per altres drogues, el 2017 l’heroïna va suposar un 13% del total, el cànnabis un 12%, el tabac un 4% i les drogues sintètiques un 5%. Segons l’Informe Sistema d’Iniformació sobre Drogodependències, el perfil mitjà del que sol·liciten iniciar un tractament de deshabituació és el d’una persona d’entre 30 i 50 anys (en un 78%, homes)-, de nacionalitat espanyola en un 84% dels casos, estudis “bàsicament” primaris, residència estable al país i “el doble o triple de possibilitats d’estar a l’atur”.  Per sexes, el 78% dels sol·licitants l’any 2017 van ser homes, per només un 22% de dones. La diferència és especialment gran en els tractaments per cocaïna, heroïna i cànnabis, una mica més moderada amb l’alcohol (75% / 25%) i gairebé inexistent amb el tabac (54%/46%).  Un dels aspectes que destaca l’Informe fa referència a la convivència d’aquestes persones amb el seu entorn. En aquest sentit, i malgrat que les edats mitjanes d’inici de tractament en totes les drogues (menys el cànnabis) estan per sobre dels 38 anys, un 23% de les persones que han iniciat un tractament viu amb els pares. “Això ens podria fer pensar en les dificultats de portar una vida personal i independent que es poden associar a l’addicció a una droga”, apunten.

Summary: L’alcohol va tornar a ser la droga amb més demanda de tractament a Catalunya el 2017


La Batllia (jutjat) d'Andorra ha decretat presó provisional pel mestre de primària del col·legi espanyol Maria Moliner d'Escaldes-Engordany acusat d'abusos sexuals, segons informa el portal 'Andorradifusió.ad'. El professor, que va ser detingut dimarts passat, ha ingressat al centre penitenciari de la Comella aquest dijous després de prestar declaració en seu judicial, en la qual ha negat les acusacions segons fonts properes al cas recollides per la ràdio i televisió pública del país. Fins al moment, hi ha interposades cinc denúncies en contra d'ell, quatre per abusos a nenes i una a un nen.

Summary: Presó provisional pel mestre del col·legi espanyol Maria Moliner d'Andorra acusat d'abusos sexuals


La secretària d'estat de Comunicació, Carmen Martínez Castro, ha demanat perdó per les seves declaracions aquest cap de setmana contra un grup de jubilats que esperaven el president del govern, Mariano Rajoy, en la seva visita a Alacant, per protestar per la pujada de les pensions. "Donen ganes de fer-los una botifarra. Us foteu", va exclamar Martínez contra aquest grup de manifestants. "Un comentari graciós amb un amic dins d'una conversa privada. Quan aquest comentari passa al públic, es converteix en paraules inadequades en fons i forma", ha reconegut Martínez en declaracions a la Cope, que d'aquesta manera ha demanat disculpes "a aquelles persones que s'han pogut sentir ofeses".  "Em toca disculpar-me per unes paraules que no estaven pensades perquè formessin part del discurs públic. Una vegada que passen a l'àmbit públic, el millor que puc fer és demanar disculpes i santes pasqües", ha reiterat la secretària d'estat de Comunicació.

Summary: La secretària d'estat de Comunicació demana perdó per les seves declaracions contra un grup de manifestants


Clara Peya, Fundación Tony Manero, El Niño de Elche i Joana Serrat formen part de la programació  ACN Barcelona.-Neix Sala Barcelona que inclou una seixantena de concerts del 2 de juliol al 30 d'agost al Pati d’Armes del Castell de Montjuïc i que està organitzat per l'Associació de Sales de Concerts de Catalunya (ASACC) en coproducció amb l'Institut de Cultura de Barcelona (ICUB). Entre els noms que formen part de la programació Clara Peya, Fundación Tony Manero, El Niño de Elche, Hidrogenesse, Los Aurora, Cala Vento, Ladilla Rusa i Joana Serrat. La inversió total del programa és de prop de 250.000 euros, dels quals 165.000 euros són aportats per l’administració i la resta provenen del taquillatge, les barres i el patrocini. El cicle amb actuacions en directe a l’aire lliure tindrà un aforament reduït amb un màxim de 400 persones. El delegat de Drets Culturals de l’Institut de Cultura de Barcelona, Daniel Granados, ha destacat que el projecte recull la necessitat d'introduir elements que ajudin a pal·liar els efectes de la crisi al conjunt de la música en directe. Granados ha dit que el projecte habilita "espai públic per rehabilitar la vida econòmica d'aquestes sales, que tenen un valor social i cultural".

Summary: Neix Sala Barcelona amb 60 concerts del 2 de juliol al 30 d'agost al Pati d’Armes del Castell de Montjuïc


Bèlgica ha prohibit els viatges no essencials a Barcelona. El govern belga ha actualitzat aquest dissabte a la tarda la llista de zones on no s'autoritzen les visites o a les que s'apliquen restriccions i hi ha inclòs la regió de la capital catalana. El dissabte passat Bèlgica ja va prohibir els viatges a Lleida i Osca i va demanar quarantena i test PCR a tots els viatgers que retornessin de Catalunya. Aquest dissabte, a banda de Barcelona, ha inclòs a la llista tot l'Aragó i Navarra. En el cas dels ciutadans belgues que després de visitar durant més de 48 hores aquestes zones tornin al seu país, hauran de fer una quarantena obligatòria i omplir un formulari per especificar els detalls del viatge.  Les altres zones que el servei d'Exteriors belga prohibeix visitar són Mayenne, a França; Leicester, al Regne Unit; la zona del llac Geneva de Suïssa i diverses zones de Romania i Bulgària. A banda d'aquestes zones –qualificades com a vermelles-, hi ha les zones taronges on es permeten els viatges però cal fer o bé quarantena o bé un test a la tornada, o simplement demana precaució. En aquest cas, s'han inclòs Girona i Tarragona a la llista. Finalment, hi ha les zones verdes, on sí que s'autoritzen els viatges.

Summary: Bèlgica prohibeix els viatges no essencials a Barcelona


Dues persones han resultat ferides lleus en l'esfondrament d'un primer pis en una casa de Mataró aquest dijous. Els fets han tingut lloc cap a dos quarts de nou al número 86 de la Ronda de Joan Peiró, al barri de Cirera. Per causes que s'investiguen ha cedit una peça d'uns 25 metres quadrats del primer pis, que ha caigut sobre la planta baixa. Els dos ferits lleus han estat traslladats a l'Hospital de Mataró. A banda dels dos ferits, a dins de l'edifici, de planta baixa i dos pisos, hi havia una tercera persona, que no ha necessitat atenció mèdica. Com a mesura de precaució, s'han desallotjat els edificis annexos a l'afectat. Quatre dotacions dels Bombers, així com efectius del Sistema d'Emergències Mèdiques (SEM) i de la Policia Local, han actuat a l'indret.

Summary: Dos ferits lleus en l'esfondrament d'un primer pis en una casa de Mataró


L'Ajuntament de Barcelona exigeix a Endesa la condonació del deute acumulat per les famílies vulnerables des de l'any 2015. Davant "l'amenaça" de la companyia de fer talls a partir de l'1 d'octubre, el ple ha aprovat aquest dilluns una declaració institucional on també insta el Govern de la Generalitat a "prendre el lideratge polític" en la defensa dels drets energètics treballant "de manera transversal" per fer complir la llei 24/2015. A més, es fa una crida a totes les administracions competents perquè utilitzin les vies sancionadores "de manera contundent" si Endesa realitza talls a llars vulnerables. La declaració ha comptat amb el suport de BComú, PSC, ERC, JxCat i PP. (Aquesta notícia actualitza l'anterior amb el mateix titular afegint versió del Govern sobre la qüestió) La portaveu de l’Aliança contra la Pobresa Energètica, Maria Campuzano, ha celebrat “l’amplíssima majoria” que ha donat suport a la declaració. “Volem un posicionament unitari del món municipal perquè no cedeixin al xantatge d’Endesa”, ha afirmat en declaracions als mitjans després del ple. Campuzano ha recordat que “demà és un dia crucial perquè segons les amenaces Endesa podria començar a tallar el subministrament”. “No tolerarem cap tall il·legal i per això demanem a les institucions que actuin amb contundència”, ha conclòs recordant que amb la declaració Barcelona se suma a municipis com Lleida, Manresa, Reus o Badalona. L’alcaldessa de Barcelona, Ada Colau, ha demanat la retirada de les “amenaces” per part d’Endesa i ha advertit que el consistori actuarà amb expedients sancionadors si hi ha talls “que la llei no permet”. “Ho farem massivament”, ha avisat. El tinent d’alcaldia Jaume Collboni (PSC) ha considerat inadmissible que no es compleixi amb la llei i també ha afirmat que la resposta “serà ferma” si això passa. El regidor d’ERC Ernest Maragall ha assenyalat que estem davant d’un “pols” entre “el poder democràtic i l’econòmic” i ha exigit a la corporació elèctrica “el ple compromís amb les famílies”. Per la seva banda, Elsa Artadi (JxCat) ha considerat que és “absolutament intolerable que una empresa es pensi que pot amenaçar la ciutadania més vulnerable”. Al seu torn, el regidor popular Josep Bou ha expressat el seu suport a la declaració i ha demanat a Endesa que demostri “que té cor”. Cs i Barcelona pel Canvi no s’hi sumen Els grups que no s’han sumat al text han estat Ciutadans i Barcelona pel Canvi. Mentre que el grup de Valls ha rebutjat donar explicacions, des de la formació taronja Marilén Barceló ha criticat que la declaració pretenia “delegar la responsabilitat” del subministrament elèctric a les empreses. En aquest sentit, ha demanat que les administracions “haurien de seure, dialogar, negociar i pactar i no culpar els altres” perquè la “solució al problema” és “signar un conveni on quedi clar quin percentatge paga cada part del deute actual i el futur”. El Govern apunta que la solució és un conveni amb les empreses Des del Departament de Treball, Afers Socials i Famílies han apuntat que recullen el "parer" expressat aquest dilluns per l'Ajuntament i continuen treballant conjuntament amb totes les administracions implicades per buscar una solució i "evitar noves situacions de deute als municipis i a les persones en situació de vulnerabilitat". El Govern remarca que la manera d'afrontar aquesta situació està prevista per la pròpia Llei 24/2015, és a dir, "la signatura d'un conveni amb les empreses subministradores que especifiqui què fer amb el deute acumulat fins al moment i com afrontar el que es generi a partir d'ara". De fet, properament es presentarà una proposta de conveni a Endesa per treballar un acord. També ha aprofitat per recordar que qualsevol tall a una llar amb persones vulnerables que tinguin un informe d'exclusió residencial és "sancionable". El departament adverteix que seguirà obrint expedients a les companyies que actuïn indegudament.

Summary: ACTUALIZACIÓ:L'Ajuntament de Barcelona exigeix a Endesa la condonació del deute de famílies vulnerables davant "l'amenaça" de talls


La Policia Local de Calonge i Sant Antoni (Baix Empordà) ha detingut dos joves, un d'ells menor d'edat, per fugir amb una moto robada i sense el permís corresponent. A més, els agents van trobar que duien a sobre diverses bosses de cocaïna, marihuana, barres d'haixix i un feix de bitllets fraccionats. Els fets van passar la matinada de dimecres, quan els agents pretenien interceptar-los al veure que circulaven amb la motocicleta que constava com a robada. Lluny d'aturar-se, el conductor, de 18 anys va accelerar i va intentar esquivar els agents. Durant la fugida va cometre diverses infraccions viàries com circular en sentit contrari.  Finalment, els policies van poder retenir els dos joves i en la inspecció posterior, els van trobar diverses bosses amb una substància similar a la cocaïna, barres d'haixix i marihuana. També els van requisar un feix de bitllets fraccionats. Tots dos van quedar detinguts i custodiats pels Mossos d'Esquadra a l'espera de passar a disposició del jutge. Per tot plegat s'ha denunciat al major d'edat per delictes contra el patrimoni, salut pública i seguretat viària. Al menor només pel robatori de la moto.

Summary: Detinguts dos joves, un d'ells menor, per fugir amb una moto robada, sense permís i amb droga a sobre a Calonge


Així ho havien demanat l'equipament cultural i la Diputació ACN Barcelona.-La secció cinquena de la sala contenciosa administrativa del Tribunal Superior de Justícia de Catalunya (TSJC) ha rebutjat adoptar les mesures cautelars que reclamaven el Museu de Lleida i la Diputació, que pretenien paralitzar el trasllat a Sixena de les 44 obres en litigi. Impugnaven, d'una banda, l'ordre del Ministeri de Cultura del passat 28 de novembre que establia que calia complir amb les resolucions judicials i executar el retorn de les obres, però també es queixava de la "inactivitat" del Departament de Cultura, fent referència al ministre que el lidera en aplicació del 155. El tribunal remarca que Íñigo Méndez de Vigo es limita a complir l'ordre d'un jutjat i que aquesta és una qüestió que ha de continuar la seva via civil. El TSJC ha resolt dos recursos, un primer presentat pel Museu de Lleida i per la Diputació, però també un altre de l'Ajuntament de Villanueva de Sijena contra el Departament de Cultura, la Diputació i el mateix museu. Com que aquest és en aquest cas part demandada, torna a demanar les mateixes mesures cautelars que ja apuntava en el seu propi recurs, és a dir, el dipòsit de les obres en la seva ubicació actual, la suspensió de l'ordre ministerial o directament el manteniment de les peces a l'equipament lleidatà.  Ara bé, el tribunal argumenta que la situació de trasllat deriva de l'execució provisional d'una resolució judicial per la via civil, i considera que no hi ha raons per acceptar les mesures cautelars.

Summary: El TSJC rebutja adoptar mesures cautelars i paralitzar el trasllat de les obres del Museu de Lleida a Sixena


Funcionava com a discoteca tot i tenir llicència de cafè concert i tenia la porta d'emergència tancada, entre d'altres incompliments ACN Girona.-La Generalitat ha imposat una multa de 6.600 euros al local Blow de Girona per diferents incompliments, com per exemple desenvolupar la seva activitat com a discoteca tot i tenir un llicència municipal com a cafè concert i tenir la porta d'emergència tancada. Per a cada un d'aquests dos incompliments, l'establiment haurà de pagar 3.000 euros, als quals se li han afegit 600 euros més perquè el rètol del dret d'admissió no constava diligenciat al Departament d'Interior. Per tot això, també ha obligat el local, situat al carrer Miquel Blay, a tancar tres mesos, mesura que va fer efectiva el passat 30 de juny. Aquesta és la segona vegada que el local rep una sanció de la Generalitat aquest any. En la primera ocasió, se li va imposar una multa de 600 euros perquè la porta d'emergència del local estava obstaculitzada per objectes mòbils; una multa de 3.000 euros i tancament per un període de 15 dies perquè s'hi estava realitzant l'activitat de discoteca tot i no tenir la llicència pertinent i una multa de 1.001euros per un excés d'aforament. El local es va dur a terme entre el 7 i el 21 de març.  Les sancions imposades s’emparen en la llei de regulació administrativa dels espectacles públics i les activitats recreatives 11/2009 i en el decret 112/2010 d’espectacles públics i activitats recreatives.

Summary: La Generalitat imposa 6.600 euros de multa al local Blow de Girona i l'obliga a tancar tres mesos


Un home ha resultat ferit aquest dimarts després de ser apunyalat a l'esquena durant una baralla a Figueres. Els fets van passar cap a les nou del vespre al carrer Margarida de Vilatenim quan almenys dos homes van començar a barallar-se. Aleshores, un d'ells va rebre la punyalada. Segons fonts policials, un altre dels nois que participava en la trifulga va rebre un cop al cap i seria l'autor de l'atac amb arma blanca. A tots dos els van atendre a l'hospital però no han patit ferides greus. Els Mossos d'Esquadra van detenir el sospitós d'haver assestat la ganivetada un cop va rebre l'alta i preveu arrestar l'altre jove al llarg del matí, quan surti de l'hospital.

Summary: Un ferit en ser apunyalat a l'esquena durant una baralla a Figueres


L'Ajuntament de Figueres ha impulsat, en el marc del Pla de Rehabilitació Integral del Centre Històric, la rehabilitació de 28 edificis i 11 comerços del nucli antic de la ciutat. El consistori ha concedit 405.000 euros per a la millora de cobertes, tancaments i eficiència energètica, reforma façanes i instal·lació d'ascensors.  Pel què fa als establiments, ha atorgat 106.150 euros en ajuts per a la reforma i obertura de nous negocis amb l'objectiu d'ampliar i dinamitzar el centre comercial. Paral·lelament, s'han acabat les obres de reurbanització del carrer Barceloneta, s'estan ultimant les dels carrers  Jonquera i Peralada i estan a punt començar les que hi ha previstes al carrer Ample.  El consistori ha concedit a través del Pla de Rehabilitació del Centre Històric deu subvencions per a la rehabilitació de façanes per un import total de 130.000 euros; cinc més per a la instal·lació d'ascensors (100.000 euros) i 13 ajuts per millorar l'eficiència energètica i cobertes d'edificis del nucli antic, amb 175.000 euros. Aquesta setmana, a més, ha començat la reforma de les façanes de dos edificis històrics: la Casa Romaguera de la plaça Gala-Salvador Dalí i un bloc de la plaça de les Patates, amb ajuts de 60.700 euros.  Pel què fa als establiments comercials, ha atorgat 11 subvencions per valor de 106.150 euros amb l'objectiu de dinamitzar i ampliar el sector comercial del centre històric de la ciutat.  Els ajuts s'emmarquen en aquest projecte que inclou la reurbanització de diversos carrers del nucli antic. A hores d'ara, s'està executant l'últim tram del carrer de la Jonquera i el Peralada, s'han iniciat les de la plaça de l'Escorxador i properament començaran les del carrer Ample.  L'alcaldessa de la ciutat, Marta Felip, assegura que "la reurbanització dels carrers i la millora de l'espai públic van lligades a la millora d'edificis, que acaba amb una transformació urbanística, econòmica i social d'un barri".

Summary: Figueres subvenciona la rehabilitació de 28 edificis i 11 comerços del centre històric


El president del Parlament Europeu, Antonio Tajani, ha sortit a saludar aquest dimarts un grup de persones, la majoria familiars de militars espanyols a Estrasburg, que es manifestaven en contra de la independència davant de la institució europea en aquesta ciutat francesa. L'eurodiputada Teresa Giménez Barbat ha agraït a Tajani el seu suport pels "catalans no nacionalistes, víctimes de la bogeria". "Gràcies, president Antonio Tajani, per baixar a donar suport a un petit grup d'espanyols, la majoria familiars de militars a Estrasburg", ha piulat Giménez Barbat, que ha penjat les imatges a Twitter.

Summary: Tajani surt a saludar i es fotografia amb un grup d'espanyols davant del Parlament Europeu


L’aerolínia escandinava considera que té més capacitat de transportar viatgers des del Prat que la nova marca d’IAG ACN El Prat de Llobregat.-El cap de Relacions Institucionals de Norwegian a Espanya, Alfons Claver, ha reaccionat aquest dilluns a l’anunci del grup IAG de crear Level, una nova marca que oferirà vols de llarg radi i baix cost des del Prat. “Esperàvem la reacció d’Iberia, ja que estan obsessionats en defensar el seu ‘hub’ de Madrid-Barajas”, ha sentenciat Claver. Segons el directiu de Norwegian, IAG vol frenar així “qualsevol intent d’alguna companyia de créixer a Barcelona”, però s’ha mostrat tranquil: “Nosaltres tenim molt bon producte i molt bona marca i reputació, tant a Catalunya com als EUA, a més d’una gran capacitat de transportar passatge que possiblement Level no té”. Claver ha fet aquestes als mitjans de comunicació des de l’interior del Boeing 787 de Norwegian que cobrirà les rutes entre el Prat i els EUA a partir de juny.

Summary: Norwegian considera que la creació de Level respon a “l’obsessió” d’Iberia per defensar el seu ‘hub’ de Barajas


Girona celebra aquest dijous a la tarda un Sant Jordi atípic amb les mesures de seguretat obligades per la pandèmia de la covid-19. A partir de les quatre de la tarda, les llibreries han muntat les parades a la plaça Independència, on s'hi estaran fins a les onze de la nit. Tot i no ser el 23 d'abril, aquest 23 de juliol els llibreters també estan pendents de la pluja, que cap a les cinc ha amenaçat amb deslluir el Dia del Llibre i de la Rosa. De mica en mica, l'afluència de compradors s'ha anat animant. Tot ells amb la mascareta obligatòria. Al voltant de les parades, un circuit de tanques ha marcat el recorregut per evitar aglomeracions i a cada estand hi ha gel hidroalcohòlic imprescindible per remenar els llibres.

Summary: Girona celebra un Sant Jordi atípic amb mascaretes, circuits a les parades i els llibreters pendents de la pluja


El sindicat USO Ryanair celebra la sentència que anul·la l'ERO de l'aerolínia de baix cost. Segons ha indicat la portaveu del sindicat, Lídia Arasanz, la sentència conclou que "no hi havia cap motiu per acomiadar les persones" que l'empresa va fer fora el 8 de gener (13 en el cas de Girona). Per això ha afirmat que estan "contents" i creu que els "dona la raó" a l'hora de certificar "la mala fe" de Ryanair per tirar endavant un acomiadament massiu. Per la seva banda, el secretari general del sindicat, Gustavo Silva, ha recordat que "queda un camí interessant de lluita contra aquesta empresa". De fet, els sindicats encara tenen altres causes obertes contra l'empresa. Arasanz ha insistit que seguiran treballant amb l'objectiu que la companyia "compleixi amb la legislació espanyola" i, d'aquesta manera, es garanteixi que "tots els treballadors tinguin els seus drets i les seves obligacions corresponents".  Silva ha destacat que estan especialment satisfets que l'Audiència Nacional certifiqui que "l'empresa no va voler abordar un període de consultes" sobre les alternatives als acomiadaments. Ryanair té ara un període de cinc dies per pagar els salaris corresponents a tots els treballadors afectats per l'ERO a l'Estat espanyol i reincorporar-los a la plantilla. Una vegada tornin a ser donats d'alta de l'empresa, l'aerolínia haurà de tramitar els papers perquè aquests s'acullin a l'ERTO que s'ha aplicat als treballadors a causa de l'estat d'alarma. En paral·lel, l'empresa té ara cinc dies també per presentar un recurs a la sentència.

Summary: USO celebra la sentència sobre la nul·litat de l'ERO de Ryanair


El ple de l’Ajuntament de Barcelona ha aprovat l’últim tràmit municipal per tal de qualificar la finca de Torre Garcini com a equipament públic. El consistori ha donat llum verd, amb els vots favorables de tots els grups, excepte del PP que s’ha abstingut, a l’aprovació provisional de la modificació del Pla General Metropolità (MPGM) que permetrà el canvi d’ús urbanístic. Ara, el tràmit s’eleva a la Subcomissió d’Urbanisme de Barcelona, òrgan depenent de la Generalitat, per a la seva aprovació definitiva. Amb aquest acord, el consistori fa realitat una demanda veïnal que l’Ajuntament qualifica “d’històrica” i dóna resposta a “la sensibilitat i la voluntat col·lectiva del barri del Guinardó”. La modificació farà possible recuperar una finca d’alt valor històric que durant molts anys les entitats veïnals han reclamat poder conservar i dotar-la d’usos públics. Comptar amb una nova zona d’equipaments al Guinardó, en un barri amb una trama urbana totalment consolidada, permetrà, segons el consistori, donar sortida a les necessitats d’espais per anar desenvolupant els nous equipaments públics previstos pel districte, “en la forma i ritme que marqui la disponibilitat pressupostària”.  D’altra banda, Torre Garcini és, segons l’ajuntament, un dels pocs exponents de l’arquitectura rural tradicional del Guinardó, i el seu bon estat de conservació és un “element distintiu que li aporta encara més valor històrico-cultural”. Així doncs, configura “una peça clau per entendre i donar a conèixer la història del barri”.

Summary: L’Ajuntament de Barcelona aprova la qualificació de Torre Garcini com a equipament municipal


L'ANC ha limitat a 48.000 manifestants l'aforament total per als 107 punts de concentració previstos per la Diada en 82 municipis, per adaptar-se a la situació sanitària. L'entitat ha obert les inscripcions per poder assistir-hi i defensa que es compliran "totes les pautes" marcades. Cada mobilització -que s'haurà de celebrar en avingudes amples- tindrà un aforament màxim, un perímetre delimitat i senyals que indiquin on ha de situar-se cada assistent. Es calcula 4 metres quadrats per cada persona. Tothom hi haurà d'accedir amb mascareta i hi haurà gel hidroalcohòlic a les entrades, on es comprovarà si s'ha registrat. La més multitudinària es preveu a Badalona, amb capacitat per a 1.700 assistents, i la més petita, a Taüll, amb 12. De totes maneres, l'aforament de la majoria de concentracions oscil·la entre les 200 i les 300 persones.

Summary: L'ANC limita a 48.000 manifestants l'aforament total per al centenar de concentracions de la Diada


Quatre pisos d'un edifici de Sabadell han estat desallotjats aquest dimecres després que part del sostre de l'immoble s'hagi esfondrat. L'incident s'ha saldat sense ferits, i després que els serveis tècnics hagin inspeccionat l'edifici s'ha considerat adequat que els residents l'abandonessin. L'Ajuntament s'ha ocupat del reallotjament dels afectats. Segons informa 'Diari de Sabadell', el bloc afectat és un dels catorze que pateixen patologies estructurals greus i que s'havien d'inspeccionar en el marc d'un conveni entre l'Ajuntament i la Generalitat per determinar si es poden rehabilitar o si s'han d'enderrocar.

Summary: Desallotgen quatre pisos per l'esfondrament parcial del sostre d'un edifici de Sabadell


El conseller valencià d'Hisenda, Vicent Soler, ha presentat aquest divendres a les Corts Valencianes els Pressupostos per a l'any 2016 amb xifres consolidades que augmenten un 0,9%, fins als 18.370 milions d'euros. El pressupost de la Generalitat Valenciana, sense incloure els organismes dependents del sector públic, és de 17.155 milions, un 0,2% més que l'any anterior. Soler ha definit els comptes públics com "socials i reivindicatius" i ha assenyalat que es troben en la línia de l'acord de govern signats entre PSPV, Compromís i Podem, conegut com l'Acord del Botànic. "Aposten per les persones i donen un gir cap al social, a més d'establir les bases del que serà el nou model econòmic", ha dit el conseller.  Als nous pressupostos s'inclou la previsió que el govern espanyol destini una inversió de 1.300 milions extraordinaris d'urgència fins que no s'aprovi el nou model de finançament. El conseller ha defensat que aquesta partida s'ha d'abonar en compliment de la Constitució i de la LOFCA, i ha alertat que si no es rep el dèficit del País Valencià passarà del 0,3% del PIB previst al pressupost a un 1,6%.  Els comptes públics incrementen en un 35% la partida destinada a la Dependència i en 110% la destinada a l'habitatge social, segons que ha comunicat la Generalitat Valenciana. Així mateix, el pressupost que es destina a als ajuts i beques per a menjadors escolars, augmenten un 23%, i la inversió per càpita destinada a Cooperació passa de 0,55 euros a 2,44 euros.  El projecte de pressupostos consigna 29 milions per a una nova ràdio i televisió valenciana i 26 milions a la liquidació de les societat de RTVV.  El pressupost de la conselleria d'Educació és d'uns 4.000 MEUR, un 4,7% més, i és, després del deute, la major partida consignada en aquests comptes.  En relació als pressupostos, la portaveu adjunta del PP a les Corts Valencianes, Eva Ortíz, ha dit que el seu partit es troba "inquiet i sorprès" per saber "d'on surten els 1.300 milions d'ingressos ficticis no pressupostats". Ortiz ha dit que el comptes són fruit de la "improvisació" del Consell.  La síndica de C's, Carolina Punset, ha dit que els valencians no necessiten "bons propòsits" sinó un govern "que no pugi impostos". Punset ha reclamat eficiència en la despesa tot i que ha valorat de manera positiva l'increment en partides socials i investigació.  El síndic del PSPV, Manolo Mata, ha dit que els pressupostos són "valents" i que "tornen als valencians la dignitat. Mata ha remarcat que són els primers pressupostos d'un govern de progrés i ha lamentat però que l'infrafinançament no els faci avançar més.   Tant Compromís com Podem han posat l'èmfasi en el "gir social" dels comptes públics.  El diputat de Compromís Jordi Juan ha remarcat l'augment de fins al 30% en partides socials mentre que el síndic de Podem, Antonio Montiel, ha mostrat la seva satisfacció per la reducció de les partides destinades al deute en 1.000 milions.

Summary: Generalitat Valenciana presenta un pressupost "social i reivindicatiu" on preveu 1.300 MEUR extra del govern espanyol


Partits, entitats sobiranistes, institucions, el Govern i el Parlament han commemorat el tercer aniversari de l'1-O amb un acte al passeig de Lluís Companys de Barcelona. Davant l'Institut Pau Claris on es van produir càrregues policials la jornada del referèndum el 2017, representants del món cultural, polític, sindical i social han reivindicat l'esperit de l'1-O amb una fotografia conjunta. L'acte, organitzat per Òmnium, ha comptat amb l'assistència del president inhabilitat Quim Torra, el vicepresident del Govern amb funcions de president, Pere Aragonès; la portaveu del Govern, Meritxell Budó; el president del Parlament, Roger Torrent; representants d'ERC, CUP, l'ANC, Demòcrates, l'AMI i l'ACDC.  Catalunya en Comú ha donat suport a l'acte tot i que no hi ha assistit. Han completat el llistat de personalitats que han assistit a la trobada, el president del PDeCAT, David Bonvehí; la presidenta de l'Acadèmia de Cinema Català, Isona Passola; representants de l'Associació de Municipis de Catalunya, l'Associació d'Actors i Directors de Catalunya, Alerta Solidària, l'Associació catalana dels drets humans, la Cambra de comerç de Barcelona, CCOO, UGT, USTEC, Unió de Pagesos Intersindical, Iridia, Plataforma per la Llengua i la Taula tercer sector. La Cambra de Comerç i l'AMI reivindiquen l'1-O La vicepresidenta de la Cambra de Comerç de Barcelona, Mònica Roca, ha reivindicat defensar els drets de la ciutadania i ha considerat que l'1-O va ser un "punt d'inflexió" que potser no va ser "tant reeixit com alguns voldríem" però que és un "motiu per lluitar per la llibertat". "Aquí estem per celebrar l'1-O com un punt d'inflexió en la història", ha afirmat.  El vicepresident de l'Associació de Municipis per la Independència (AMI), Jordi Gaseni, ha reivindicat que des dels pobles i ciutats estaran "sempre a punt per fer el que calgui per culminar amb la consecució de la república catalana". Gaseni ha admès que hi ha "molta feina per davant" i ha garantit el seu suport a les institucions i entitats.

Summary: Institucions, entitats i partits reivindiquen l'esperit de l'1-O en el seu tercer aniversari


El TNC i L'Auditori han presentat aquest dilluns una proposta escènica conjunta:  'Se'ns n'ha anat el Santos al cel' que arribarà a la Sala Gran aquest dimarts. Pels representants dels dos equipaments Robert Brufau, director de L'Auditori i Xavier Albertí, director artístic del TNC, això és una mostra més del seu esperit de col·laboració entre ells. En aquest context, tant Albertí com Brufau han defensat la creació de l'anomenada Plaça de les Arts, ubicat a l'entorn de Glòries, que inclouria el TNC, L'Auditori, els Encants i el Museu del Disseny. Albertí ha demanat a l'equip de govern sortint de les eleccions municipals que "s'ho prengui seriosament d'una vegada" i ha assenyalat que "difícilment hi ha cap altre pol cultural d'aquesta potència a Barcelona".   Albertí ha posat com exemple que la geografia botànica de L'Auditori i el TNC "no tenen ni una espècie arbòria coincident" i ha assegurat: "No hi ha voluntat de trobar un espai de convivència i de comunió conjunta". El director del TNC ha assenyalat que això respon a "uns models en els quals les administracions volien marcar els seus perfils diferenciables", però espera que això canviï i la Plaça de les Arts "sigui allò que ja és a dia d'avui perquè si se sumen els ciutadans que passen pels dos equipaments es descobrirà que difícilment hi ha cap altre pol cultural d'aquesta potència a Barcelona".   Brufau ha indicat que estan satisfets de la col·laboració amb el TNC perquè és un exemple d'aquest potencial que té aquesta Plaça de les Arts. "Estem intentant reivindicar aquesta nova plaça de les Glòries com a segon hub de la ciutat".

Summary: El TNC i L'Auditori reclamen a l'Ajuntament de Barcelona que tiri endavant la Plaça de les Arts


La qüestió dels treballadors de la Conca d'Òdena que no podien anar a treballar d'ençà que es va decretar el confinament perimetral i van quedar atrapats a la zona es podria resoldre aquesta setmana. En la roda de premsa setmanal, l'alcalde d'Igualada, Marc Castells, ha avançat que "hi ha hagut moviments" perquè els treballadors puguin acusar el confinament com un motiu de la baixa per accident laboral i confien que aquesta mateixa setmana "s'acabin de concretar" per l'Institut Català d'Avaluacions Mèdiques (ICAM). Segons Castells, hi hauria un miler de persones afectades. La modificació que va aprovar el govern espanyol el 7 d'abril, però, no contempla explícitament la situació dels empleats que treballen dins la zona, però que viuen fora.

Summary: Els alcaldes de la Conca d'Òdena confien que aquesta setmana es resolguin les baixes per confinament dels treballadors


Els Mossos d'Esquadra han detingut una mare a Figueres per deixar la seva filla de vuit mesos a dins del cotxe i anar-se'n a ballar a un pub. Els fets han tingut lloc aquesta passada nit. Pels voltants de les onze, una dona va trucar al 112 alertant que havia vist un nadó sol a dins d'un cotxe. El vehicle estava aparcat a la plaça del Sol de Figueres. Segons ha avançat la Cadena Ser, una patrulla va anar fins al lloc per buscar la mare. La van acabar trobant al pub El Toc, ballant a l'interior del local. La dona té 33 anys i és veïna de Castelló d'Empúries (Alt Empordà). La policia li va fer una prova d'alcoholèmia, per veure en quin estat es trobava, i va donar una taxa d'1,18 mg/l. Els Mossos la van detenir per un delicte d'abandonament de menors i la Direcció General d'Atenció a la Infància i a l'Adolescència (DGAIA), que en un primer moment es va encarregar de la criatura, l'ha portada a casa uns familiars propers perquè se'n facin càrrec. Els fets van tenir lloc ahir a la nit. Pels voltants de les onze, el telèfon d'emergències 112 va rebre la trucada d'una dona alertant que havia vist una criatura de pocs mesos sola a l'interior d'un cotxe. El vehicle estava aparcat a tocar de la plaça del Sol. Una patrulla dels Mossos d'Esquadra va anar fins al lloc per buscar la mare. Els agents la van trobar ballant a dins del pub El Toc, amb símptomes evidents d'anar beguda. La policia li va fer la prova d'alcoholèmia, per veure l'estat en què es trobava, i la dona va donar una taxa d'1,18 mg/l. Arran d'això, els Mossos van detenir la dona per un delicte d'abandonament de menors i van posar el nadó a disposició de la DGAIA, que l'ha portada fins a casa d'uns familiars propers perquè se'n facin càrrec. El cotxe on hi havia la criatura era d'un amic de la mare. A Cadaqués, un cas semblant L'any passat, el jutjat va condemnar a sis mesos de presó uns pares de Cadaqués (Alt Empordà) per un cas semblant. La parella va anar-se'n de festa deixant la seva filla d'1 any i vuit mesos sola a casa. Els fets van tenir lloc a principis d'abril.  El pare, de 39 anys, i la mare, de 28, van passar-se tota la nit fora de casa. De matinada, els plors de la criatura van alertar els veïns, que van avisar l'àvia de la nena. Com que la dona tenia claus del pis, va endur-se la petita a casa seva per fer-se'n càrrec ella mateixa. Quan els pares van arribar, ells mateixos van trucar la Policia Local en veure que la seva filla no era al domicili. La Policia Local i els Mossos van anar fins al domicili, on la parella –que anava beguda- els estava esperant. Després d'aclarir-ho tot, els agents van detenir els pares per un delicte d'abandonament de menors.  El jutjat els va condemnar després d'un judici ràpid.

Summary: Detenen una mare a Figueres per deixar la seva filla de vuit mesos al cotxe i anar-se'n a ballar a un pub


L'alcalde de Montblanc, Josep Andreu, ha visitat aquest dimarts els polítics presos a Lledoners. A la sortida, ha fet una crida a la mobilització de cara al 21-D i ha reclamat que la protesta es faci sense violència, tal com també li han demanat els líders independentistes tancats a la presó. "La protesta ha de ser contundent i forta, però sense cares tapades ni pneumàtics encesos", ha dit. L'alcalde, que s'ha reunit durant més d'una hora i mitja amb els líders independentistes, també ha explicat que els presos constaten que, "inesperadament", el Tribunal Constitucional "s'ha mogut" des de l'inici de la vaga de fam. Aquest és el sisè dia que l'alcalde de Montblanc no ingereix cap aliment i ha assegurat que es troba bé.  L'alcalde de Montblanc considera que el 21-D s'ha de protestar perquè "hi tenim tot el dret", però demana que les mobilitzacions siguin pacífiques. "Que quan acabi el dia, ens puguem mirar a la cara i ens agradi a tots, i no donem arguments als qui estan en contra del procés", ha dit. Andreu ha assegurat que aquest és el missatge que li han donat els polítics presos a Lledoners amb qui s'ha reunit aquest dimarts durant més d'una hora i mitja.  L'alcalde també ha explicat que els presos constaten que, "inesperadament", el TC s'ha mogut des de l'inici de la vaga de fam, i ha dit que els líders empresonats estan a l'espera de saber com ha anat la sessió d'aquest dimarts al Suprem. Tanmateix, l'alcalde no s'ha volgut pronunciar sobre si això pot suposar el fi de la vaga de fam i ha dit que a qui pertoca decidir això és als presos que l'estan fent.  Andreu, que ja porta sis dies sense ingerir cap aliment, ha assegurat que es troba bé. "Una cosa és fer una vaga de fam com jo, a casa, i una altra és fer-la a la presó i amb l'horitzó terrible d'un judici i d'anys de condemna".  Per altra banda, l'alcalde de Montblanc ha afegit que, en la seva visita a Lledoners, ha rebut el suport explícit d'Oriol Junqueras i Raül Romeva, i ha dit que a Montblanc l'han visitat diversos líders d'ERC com Joan Tardà o Marta Vilalta.

Summary: L'alcalde de Montblanc crida a la mobilització sense violència el 21-D després de visitar els presos a Lledoners


El BioRitme Festival arriba a la quarta edició i sembla que ha trobat el seu lloc definitiu en plena natura, al Pantà de Sau. Un dels organitzadors, Jordi Urpí, ha explicat que el festival proposa una trobada al voltant de l'economia sostenible, la salut natural, l'alimentació ecològica, l'activisme social i la música emergent. Des d'aquest dijous i fins diumenge l'entorn privilegiat que brinda el Pantà de Sau acollirà més d'una seixantena de concerts d'estils molt diversos, amb noms destacats com Catarres, Aspencat o Animal, però també tallers per a nens i adults, activitats per a la família, xerrades de conscienciació  i una variada gastronomia. Segons Urpí, el BioRitme vol ser un festival "molt transversal" que s'adreça a tot tipus de públic amb especial incidència als infants. Respecte l'edició anterior, el festival ha doblat el nombre d'assistents arribant al voltant de les 4.000 persones.

Summary: El BioRitme Festival inunda el Pantà de Sau de música, alimentació ecològica, teràpies naturals i economia sostenible


El líder de C's assegura que "ni Rajoy ni Iglesias" representen el futur d'Espanya i cal un govern format per "gent sensata i raonable" ACN Madrid.-El líder de C's, Albert Rivera, ha reiterat aquest divendres en el seu primer dia de campanya la seva negativa a investir el líder del PP, Mariano Rajoy, en el cas que els populars necessitessin els seus escons per fer-ho possible. "Nosaltres volem un canvi de govern, de persones i de polítiques, perquè la gent es torni a il·lusionar en aquest país", ha dit en una visita a un parc tecnològic a Albacete. Segons Rivera "el futur d'Espanya no passa per seguir com fins ara ni pels venedors de fum que volen tornar a l'Espanya dels bàndols", sinó per ser un país d'oportunitats "que no representen ni Rajoy ni Iglesias" i sí "gent sensata i raonable".  Rivera ha restat importància al baròmetre preelectoral del CIS, que augura una lleugera caiguda de C's el 26-J, perquè "el que importa" no són les enquestes, sinó "els vots dels ciutadans", i "els escons estan ballant a gairebé totes les províncies d'Espanya". Amb tot, ha destacat que les enquestes "consoliden un nou centre polític a Espanya" que "ha nascut de zero" i que és "modern, sensat i progressista". "La gran novetat del que està passant és que els espanyols han dit i estan dient que aquest país ja no va a dos, sinó a quatre", ha dit.  El líder de C's també ha destacat la importància del debat a quatre del pròxim dilluns, especialment perquè "és l'únic que Mariano Rajoy ha volgut que fem" i malgrat que altres candidats "han optat per no fer campanya" el dilluns, caldrà "preparar-lo".  El seu objectiu, ha avançat, és aportar "quelcom per al futur a Espanya", perquè segons el seu criteri no n'hi ha prou amb fer retrets "i donar solucions màgiques", sinó que cal aportar "un projecte comú per a Espanya".  En aquest sentit ha destacat que a diferència d'altres formacions, C's "té el bon costum i la potencialitat de dir el mateix a Barcelona, Sevilla i Albacete", perquè "no som la suma de no-sé-quants partits dient una cosa diferent a cada lloc, sinó un projecte" de país.

Summary: Rivera manté el veto a Rajoy: "Volem un canvi de govern, de persones i de polítiques"


La Policia Local de Mollerussa ha constatat un increment de queixes veïnals pel que fa a l'abús que es fa en algunes comunitats quant a la durada i el volum de la música en les expressions solidàries al personal sanitari i els cossos de seguretat que es repeteixen cada vespre en diferents zones de la ciutat. Així mateix, durant el passat cap de setmana s'han aixecat 4 actes per no respectar el decret de confinament. D'altra banda, l'Ajuntament inicia a partir d'aquest dilluns una campanya amb el lema 'A Mollerussa no estàs sol@' per demanar la col·laboració ciutadana a l'hora de localitzar totes les persones majors de 65 anys que viuen soles i que no estan vinculades a cap equipament municipal o xarxa social. L'objectiu de la campanya és poder contactar-hi per tal de conèixer la seva situació personal arran de la situació d'alarma generada per frenar la covid-19 i oferir-los ajuda en cas que la necessitin. Des del servei 'Ajude(M)ollerussa' ja s'han realitzat, des del 16 de març, un total de 386 trucades a persones de més de 65 anys que estaven a la base de dades de la regidoria d'Acció Social i Ciutadania com a usuaris del Casal per ala Gent Gran o a través del programa 'No et quedis a casa' impulsat per afavorir un envelliment actiu. Ara, però, amb la col·laboració ciutadana i també del CAP i de les entitats socials vinculades al col·lectiu de la gent gran, es vol ampliar aquesta base de dades per poder arribar a més gent i oferir-los un millor servei.  En la reunió periòdica de comitè d'emergència del Pla de Protecció Civil de Mollerussa, també s'ha posat de manifest que no hi ha hagut canvis pel que fa a les dades mèdiques oficials de manera que hi ha registrats 32 casos de persones positives amb coronavirus, una de les quals segueix aïllada i controlada en un centre residencial de la ciutat. també es manté en 7 el nombre de persones que han perdut la vida a causa del virus mentre que ja són cinc les persones que han aconseguit curar-se, segons dades del CAP de la ciutat.

Summary: Creixen les queixes veïnals a Mollerussa per abús en la durada i volum de la música durant els aplaudiments del vespre